SAKP-leiers moet tydlyn verskaf vir breuk met ANCDr. Blade Nzimande, algemene sekretaris van die SAKP (Foto: Zanele Zulu/African News Agency/ANA) Die Wes-Kaapse provinsiale leierskap van die Suid-Afrikaanse Kommunistiese Party (SAKP) het hom ten gunste van ŉ verbreking van die SAKP se verkiesingsalliansie met die ANC uitgespreek en wil hê partyleiers moet aandui wanneer dit gaan gebeur. Die voorstel is dat die SAKP op eie stoom en afsonderlik aan verkiesings deelneem, het Benson Nqweshu, provinsiale sekretaris van die Wes-Kaapse SAKP, bevestig. Dit sal ŉ herbevestiging wees van ŉ vroeëre besluit om van die ANC-geleide regerende alliansie weg te breek. Die SAKP in die Wes-Kaap wil egter hê daar moet op ŉ duidelike tydlyn ooreengekom word waarvolgens hierdie wegbreking sal plaasvind. Die voorstel sal dien voor die SAKP se nasionale kongres wat in Desember vanjaar plaasvind. Waar so ŉ besluit om afsonderlik van en teen die ANC deel te neem aan verkiesings reeds geneem is, het die SAKP-leierskap, en by name die algemene sekretaris, dr. Blade Nzimande, die besluit so getooi dat daar wel een of ander tyd ŉ breuk met die ANC sal wees, maar geen besluit is geneem oor wanneer dit sal gebeur nie. Dit het weerstand teen Nzimande laat ontstaan binne die SAKP, en luidens ŉ berig in die Sondagkoerant City Press is daar nou ook druk dat Nzimande en ander SAKP-leiers wat die uitvoer van die besluit vertraag, vervang moet word. Daar is tans meningsverskil oor die moontlikheid om Nzimande tydens die kongres as leier uit te stem, want dit is nie tans ŉ kongres waar leiers veronderstel is om verkies te word nie. ŉ Mosie van wantroue word egter oorweeg. In die verlede het die SAKP-leierskap aangevoer die tyd is nie geleë om met die ANC te breek nie omdat die SAKP nie goed voorbereid is vir ŉ verkiesing nie en die SAKP meer invloed op regeringsbeleid kan uitoefen van binne die ANC en as ANC-LP’s. Teenstanders van Nzimande en ander SAKP-leiers in die kabinet soos Thulas Nxesi, minister van arbeid en werkskepping, voer aan die geldelike voordeel wat hulle uit hul kabinetslidmaatskap put, sal beteken dat die SAKP-leiers nooit met die ANC sal breek nie. Hierdie teenstanders meen ook dat die ANC te korrup is en te min doen vir die proletariaat om die SAKP se teenwoordigheid in die regering te regverdig. ŉ Groot geveg lê dus in Desember voor, met moontlike impak op die ANC, die SAKP en die regerende alliansie.